
NapiSzörny: Minden lehet szörnyeteg

Műleírás
2012 november 21-én elkezdtem egy sorozatot „NapiSzörny” néven, mely egy illusztrációs gyakorlat a „Minden lehet szörnyeteg” felütés mentén. A rajzok az aktuális nap eseményeire, impresszióira reflektálnak. Minden grafikához tartozik egy rövid szöveg, vagy idézet, melynek bár van valamilyen kapcsolata a rajzzal, ez a reláció sokszor dekódolhatatlan a néző számára. Ez a bizonytalanság teret ad a szabad asszociációra.

Ebben a pillanatban több mint 170 szörny látható az oldalon – napiszorny.tumblr.com, facebook.com/napiszorny – számuk pedig napra gyarapszik.

Szörnyeim végcélja kezdetektől fogva valamilyen tárgyiasult megjelenés volt. Az a véleményem, hogy munkám akkor válik „valósággá”, ha kézbe vehető, tapintható, forgatható és nem csak a digitális térben létezik.

Pályamunkám kétszáz szörnyet, a projekt első két évét öleli fel, két kötetben. Mindkét könyv 100-100 szörnyet, és a hozzájuk tartozó szöveges idézetet tartalmazza. A hangsúly természetesen a rajzokon van, amiket szeretnék a legkevesebb zavaró tényezővel bemutatni, így oldalpáronként egy szörnyet láthatunk majd. Így a könyvek minimum 200 oldal terjedelműek lesznek.

A rajzoknak megfelelően, négyzet oldalarányú, 20 cm 20 cm-s könyvek lesznek, színes grafikákkal.

A két kötet – amik a NapiSzörny vol1. Illetve NapiSzörny vol.2 címet viselik – nem lezárója a folyamatnak, csupán az eddig elért eredmény összegzése. Így a terv tekinthető egy könyvsorozat kezdetének is.
